CELEX: 62020TN0771
Language: ro
Date: 2020-12-29 00:00:00
Title: Cauza T-771/20: Acțiune introdusă la 29 decembrie 2020 – KS și KD/Consiliul și alții

22.2.2021   
            
            
               RO
            
            
               Jurnalul Oficial al Uniunii Europene
            
            
               C 62/43
            
         
      Acțiune introdusă la 29 decembrie 2020 – KS și KD/Consiliul și alții
      (Cauza T-771/20)
      (2021/C 62/54)
      Limba în care a fost formulată acțiunea: engleza
      
         Părțile
      
      
         Reclamante: KS și KD (reprezentanți: F. Randolph, QC și J. Stojsavljevic-Savic, Solicitor)
      
         Pârâte: Consiliul Uniunii Europene, Comisia Europeană, Serviciul European de Acțiune Externă
      
         Concluziile
      
      Reclamantele solicită Tribunalului să dispună:
      
                  —
               
               
                  obligarea pârâților, cu titlu individual sau în solidar, la plata de despăgubiri și compensații (inclusiv la plata unei dobânzi la o rată și pentru o perioadă pe care Tribunalul le va considera corespunzătoare) în favoarea reclamantelor pentru prejudiciul suferit din cauza răspunderii pârâților pentru încălcarea drepturilor fundamentale ale reclamantelor, în speță a articolelor 2, 3, 6, 8 și 13 din Convenția europeană pentru apărarea drepturilor omului și a libertăților fundamentale (1) și a articolelor 2, 4 și 47 din Carta drepturilor fundamentale a Uniunii Europene („carta”), în măsura în care o privesc pe prima reclamantă și a articolelor 2, 3, 6 și 13 din CEDO și 2, 4 și 47 din cartă, în măsura în care o privesc pe a doua reclamantă, în temeiul articolului 340 alineatul (2) TFUE și
               
            
                  —
               
               
                  obligarea pârâților la plata cheltuielilor de judecată efectuate de reclamante în conformitate cu articolul 134 din Regulamentul de procedură al Tribunalului, cheltuieli care, pentru evitarea oricărui dubiu, nu ar trebui să fie limitate la valoarea asistenței juridice a cărei plată a fost dispusă de Curte prin Ordonanța din 20 noiembrie 2020 și care ar trebui să includă cheltuielile pentru desfășurarea procedurii în fața Comisiei de control pentru drepturile omului (HRRP).
               
            
         Motivele și principalele argumente
      
      Reclamantele solicită plata de despăgubiri și compensații, în conformitate cu articolul 340 alineatul (2) TFUE, pentru prejudiciul pe care pretind că l-ar fi suferit ca urmare a pretinsei încălcări de către pârâți a drepturilor lor fundamentale ale omului, în special în temeiul articolelor 2 (element procedural), 3, 6 alineatul (1) și 13 din CEDO și al articolelor corespondente 2, 4 și 47 din cartă.
      Acțiunea se referă la fapte posterioare datei de 8 decembrie 2008, când răspunderea pentru poliție și justiție au fost transferate de la Administrația Interimară a Organizației Națiunilor Unite în Kosovo (UNMIK) către Uniunea Europeană, cu asumarea de către EULEX a controlului operațional deplin în sectorul statului de drept, după adoptarea Acțiunii comune a Consiliului UE 2008/124/PESC (2) la 8 februarie 2008. Aceasta din urmă a conferit EULEX un mandat executiv pentru a se asigura că crimele de război, criminalitatea interetnică și alte infracțiuni grave sunt „investigate, supuse urmăririi penale și judecate adecvat, iar hotărârile sunt puse în executare în mod corespunzător”.
      Reclamantele invocă:
      
                  —
               
               
                  o încălcare continuă a articolelor 2 și 3 din CEDO (elemente procedurale) de către reclamanți prin omiterea adoptării unor măsuri de remediere după primirea notificării, cel târziu până la 29 aprilie 2016, pe care HRRP a considerat-o drept o încălcare de către EULEX a articolelor 2 și 3 din CEDO în realizarea mandatului său executiv;
               
            
                  —
               
               
                  o încălcare continuă a articolelor 6 și 13 din CEDO și a articolului 47 din cartă prin decizia Consiliului de a institui HRRP fără competențe de a asigura asistență juridică persoanelor care au dreptul la aceasta și fără competențe de a pune în executare propriile decizii și de a asigura o remediere a încălcărilor constatate;
               
            
                  —
               
               
                  un abuz de putere sau o utilizare abuzivă a puterii executive de către Consiliu și de către SEAE la 12 octombrie 2017, în măsura în care au susținut că EULEX a făcut tot posibilul pentru a investiga sechestrarea și probabila omucidere a soțului primei reclamante și omuciderea soțului și a fiului celei de a doua reclamantă și că HRRP nu avea vocația de a fi un organ judiciar;
               
            
                  —
               
               
                  un abuz de putere sau o omisiune de a folosi puterea executivă în mod adecvat, în măsura în care Decizia (PESC) 2018/856 a Consiliului (3) a revocat mandatul executiv al EULEX la 8 iunie 2018, în timp ce încălcările au continuat să existe.
               
            
         (1)  Convenția europeană pentru apărarea drepturilor omului și a libertăților fundamentale, semnată la Roma la 4 noiembrie 1950 („CEDO”).
      
         (2)  Acțiunea comună 2008/124/PESC a Consiliului din 4 februarie 2008 privind misiunea Uniunii Europene de sprijinire a supremației legii în Kosovo, EULEX KOSOVO (JO 2008 L 42, p. 92).
      
         (3)  Decizia (PESC) 2018/856 a Consiliului din 8 iunie 2018 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (JO 2018 L 146, p. 5).